
讘讘讗 讘转专讗 讘 注"讘 - 驻讬专讜砖 砖讟讬讬谞讝诇抓

讗诐 谞转讬讗砖 讛讬诪谞讛 诪诇讙讚讜专 讗转 讛驻讬专爪讛 讛讝讜 讜诇讗 讙讚专讛 鈥� 讛专讬 讝讛 拽讬讚砖 (讗讜住专) 讗转 讛转讘讜讗讛 诪砖讜诐 讻诇讗讬 讛讻专诐, 讜讞讬讬讘 讘讗讞专讬讜转讛 诇砖诇诐 诇讘注诇 讛转讘讜讗讛 讗转 谞讝拽讜, 砖讛专讬 讛讜讗 讗砖诐 讘讻讱 砖讛转讘讜讗讛 谞讗住专讛 讘讛谞讗讛.


 讜诇驻讬 驻讬专讜砖 讝讛 讘诇砖讜谉 "诪讞讬爪讛", 讬砖 诇讚讬讬拽 诪谉 讛诪砖谞讛 讻讬 讟注诪讗 [讛讟注诐, 讚讜讜拽讗] 讗诐 专爪讜 砖谞讬讛诐 讘讜谞讬诐 诪讞讬爪讛, 讜谞讚讬讬拽: 讛讗 [讛专讬] 讗诐 诇讗 专爪讜 鈥� 讗讬谉 诪讞讬讬讘讬谉 讗讜转讜, 诇诪专讜转 砖砖讜转驻讜 讗讬谞讜 专讜爪讛 砖讬专讗讛 诪讛 讛讜讗 注讜砖讛 讘讞爪讬专讜; 讗诇诪讗 [诪讻讗谉] 讗驻砖专 诇讛住讬拽 讻讬 讛讬讝拽 专讗讬讛 诇讗讜 砖诪讬讛 [讗讬谉 砖诪讜, 讗讬谞讜 谞拽专讗] 讛讬讝拽, 砖诪讛 砖讗谞砖讬诐 讗讞专讬诐 专讜讗讬诐 诪讛 讗讚诐 注讜砖讛 讘讞爪讬专讜 讗讬谞讜 谞讞砖讘 诇讛讬讝拽.


 讜诪拽砖讬诐 注诇 讻讱: 讜讗讬诪讗 [讜讗诪讜专] 砖"诪讞讬爪讛" 讛讗诪讜专讛 讘诪砖谞转谞讜 驻讬专讜砖讛 鈥� 驻诇讜讙转讗 [讞诇讜拽讛], 讜专讗讬讛 诇讚专讱 驻讬专讜砖 讝讜 讻讚讻转讬讘 [讻诪讜 砖谞讗诪专]: "讜转讛讬 诪讞爪转 讛注讚讛" (讘诪讚讘专 诇讗, 诪讙), 砖讻讜讜谞转讜 鈥� 讞诇拽 讛注讚讛. 讜谞讚讬讬拽 诪谉 讛诪砖谞讛 讻讱: 讻讬讜谉 砖专爪讜 诇注砖讜转 讞诇讜拽讛 讘讬谞讬讛诐 讘讞爪专 鈥� 讘讜谞讬谉 讗转 讛讻讜转诇 讘注诇 讻专讞讜, 讗诇诪讗 [诪讻讗谉] 砖讛讬讝拽 专讗讬讛 砖诪讬讛 讛讬讝拽!


讜讚讜讞讬诐: 讗讬 讛讻讬 [讗诐 讻讱] 讗转讛 诪驻专砖, 讗诐 讻谉 讛讗讬 [讝讜] 讛诇砖讜谉 "砖专爪讜 诇注砖讜转 诪讞讬爪讛" 讗讬谞讛 诪转讗讬诪讛, 砖讻谉 讘诪拽讜诪讛 "砖专爪讜 诇讞爪讜转" 诪讘注讬 诇讬讛 [爪专讬讱 讛讬讛 诇讜诪专]! 注诇 讻讱 诪砖讬讘讬诐: 讗诇讗 诪讗讬 [诪讛] 转驻专砖 砖诪讞讬爪讛 讛讬讗 讙讜讚讗 [讙讚专], 讗诐 讻谉 诪讚讜注 谞讗诪专 "讘讜谞讬谉 讗转 讛讻讜转诇"? 讛专讬 "讘讜谞讬谉 讗讜转讜" 诪讘注讬 诇讬讛 [爪专讬讱 讛讬讛 诇讜诪专]! 讜诪砖讬讘讬诐: 讗讬 转谞讗 [讗诐 讛讬讛 砖讜谞讛] 专拽 "讘讜谞讬谉 讗讜转讜", 讛讜讛 讗诪讬谞讗 [讛讬讬转讬 讗讜诪专] 讘诪住讬驻住 (住讘讻讛) 讘注诇诪讗 [住转诐] 讻诇砖讛讬, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讘讜谞讬诐 讻讜转诇 诪诪砖, 讻驻讬 讛谞讛讜讙 讘讗讜转讜 诪拽讜诐.


讗 注诇 讛谞讗诪专 讘诪砖谞讛 讻讬 讗诐 专爪讜 诇注砖讜转 诪讞讬爪讛 讘讜谞讬谉 讗转 讛讻讜转诇 讘讗诪爪注, 砖讜讗诇讬诐: 讛专讬 驻砖讬讟讗 [驻砖讜讟, 诪讜讘谉 诪讗诇讬讜] 砖讗诐 讛住讻讬诪讜 诇讘谞讜转 讻讜转诇 鈥� 砖爪专讬讻讬诐 诇注砖讜转讜 讘砖诇 砖谞讬讛诐!


 讜诪砖讬讘讬诐:  诇讗 爪专讬讻讗 [谞爪专讻讛] 诇讛讬讗诪专 讛诇讻讛 讝讜 讘诪砖谞转谞讜 讗诇讗 讘讗讜驻谉 讚拽讚讬诐 讞讚 讜专爪讬讬讛 诇讞讘专讬讛 [砖拽讚诐 讛讗讞讚 讜专讬爪讛 讗转 讞讘讬专讜] 砖讬讘谞讜 讗转 讛讻讜转诇, 讜讛讜讗 讗讻谉 讛转专爪讛 诇讜. 诪讛讜 讚转讬诪讗 诪爪讬 讗诪专 诇讬讛 [砖转讗诪专 砖讬讻讜诇 诇讜诪专 诇讜] 讛砖谞讬 讗讞专 讻讱, 讻砖讘讗 讛专讗砖讜谉 诇转讘讜注 诪诪谞讜 讗转 讞诇拽讜: 讻讬 讗讬转专爪讗讬 [讻讗砖专 讛转专爪讬转讬] 诇讱 鈥� 讛专讬 讝讛 讚讜讜拽讗 讘讗讜讬专讗 [讘讗讜讬专, 讘讞诇诇], 砖转注砖讛 诪讞讬爪讛 讻诇砖讛讬, 讜讗讜诇诐 讘转砖诪讬砖转讗 [讘砖讬诪讜砖 讘砖讟讞 讛讞爪专] 鈥� 诇讗 讗讬转专爪讗讬 [讛转专爪讬转讬] 诇讱 讜诇讗 讛住讻诪转讬 砖讬讬诇拽讞 诇砖诐 讻讱 讙诐 讞诇拽 诪讞爪专讬, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讻讬讜谉 砖讛住讻讬诪讜 讛专讬讛诐 讘讜谞讬诐 讘砖讟讞 砖诇 砖谞讬讛诐.


讘 讻讬讜谉 砖驻讬专砖谞讜 "诪讞讬爪讛" 讘诪砖谞转谞讜 讘诪砖诪注讜转 讻讜转诇, 谞诪爪讗 诇讚专讱 讝讜 讻讬 讛讬讝拽 专讗讬讛 讗讬谞讜 谞讞砖讘 讛讬讝拽, 讜注诇 讻讱 诪拽砖讬诐: 讜讛讗诐 讛讬讝拽 专讗讬讛 诇讗讜 砖诪讬讛 [讗讬谉 砖诪讜, 讗讬谞讜 谞拽专讗] 讛讬讝拽? (住讬诪谉 诇讛讜讻讞讜转 讛讘讗讜转 谞讙讚 讛谞讞讛 讝讜 讛讜讗: 讙讬谞讛, 讻讜转诇, 讻讜驻讬谉, 讜讞讜诇拽讬谉, 讞诇讜谞讜转, 讚专讘 谞讞诪谉).


转讗 砖诪注 [讘讜讗 讜砖诪注] 专讗讬讛 诇讚讘专 诪诪讛 砖砖谞讬谞讜 讘诪砖谞讛: 讜讻谉 讘讙讬谞讛 诪讞讬讬讘讬诐 讗讜转讜 诇讙讚讜专, 讜诪砖诪注 砖讬砖 讘讝讛 讛讬讝拽 专讗讬讛!


 讜诪砖讬讘讬诐:  讙讬谞讛 砖讗谞讬 [砖讜谞讛] 讘讚讬谉 讝讛 砖诇 讛讬讝拽 专讗讬讛, 讜讻讚讘专讬 专' 讗讘讗, 砖讗诪专 专' 讗讘讗 讗诪专 专讘 讛讜谞讗 讗诪专 专讘: 讗住讜专 诇讗讚诐 诇注诪讜讚 (诇讛讬注爪专 讜诇讛转讘讜谞谉) 讘砖讚讛 讞讘讬专讜 讘砖注讛 砖讛讬讗 注讜诪讚转 讘拽诪讜转讬讛 (讘讝诪谉 砖讬砖 讘讛 讬讘讜诇), 诪砖讜诐 砖注诇 讬讚讬 砖讛讜讗 诪住转讻诇 讘讛 讛讜讗 诪讝讬拽 诇讛, 讜讛讜讗 讛讚讬谉 讘讙讬谞讛. 讗讘诇 讘讞爪专 砖讗讬谉 讘讛 讻诇 讙讬讚讜诇 拽专拽注 讗讬谉 讚讬谉 讛讬讝拽 专讗讬讛.


 讜砖讜讗诇讬诐:  讜讛讗 [讜讛专讬] "讜讻谉" 拽转谞讬 [砖谞讛 讘诪砖谞讛], 诪砖诪注 砖讚讬谉 讙讬谞讛 讛讜讗 讻讚讬谉 讞爪专! 讜诪砖讬讘讬诐: 诪讛 砖谞讗诪专 "讜讻谉" 讗讬谞讜 诪转讬讬讞住 诇注爪诐 讛讞讜讘讛 诇讘谞讜转 讙讚专, 讗诇讗 诇讙讘讬 讛讚讬谉 砖诇 讙讜讬诇 讜讙讝讬转, 砖讗祝 讛诪讞讬爪讛 讘讙讬谞讛 谞注砖讬转 诪讗讜转诐 讞讜诪专讬诐 砖诪讛诐 谞注砖讬转 诪讞讬爪转 讛讞爪专, 讜讻诪谞讛讙 讛诪讚讬谞讛.


 讜诪爪讬注讬诐:  转讗 砖诪注 [讘讜讗 讜砖诪注] 专讗讬讛 诇讚讘专 诪谉 讛诪砖谞讛 讛讘讗讛: 讻讜转诇 讞爪专 砖谞驻诇 鈥� 诪讞讬讬讘讬谉 讗讜转讜 诇讘谞讜转 注讚 讗专讘注 讗诪讜转. 诪砖诪注 砖讬砖 讘讝讛 讞讬讜讘, 讜讛讟注诐 讘讜讜讚讗讬 诪砖讜诐 讛讬讝拽 专讗讬讛! 讜讚讜讞讬诐: 诪拽专讛 讝讛 砖谞驻诇 讛讜讗 砖讗谞讬 [砖讜谞讛], 讻讬讜谉 砖讻讘专 讛讬转讛 诪讞讬爪讛, 讜诇讻谉 讞讬讬讘 诇砖讜讘 讜诇讘谞讜转.


 讜转讜讛讬诐:  讜讚拽讗专讬 诇讛 诪讗讬 拽讗专讬 诇讛 [讜诪讬 砖讛拽砖讛 讗讜转讛 拽讜砖讬讛, 诪讛 讛拽砖讛 讗讜转讛 讻诇诇]? 讛专讬 讘驻讬专讜砖 诪讚讜讘专 砖诐 讘讻讜转诇 砖谞驻诇, 讜诪砖诪注 鈥� 诪砖讜诐 砖讻讘专 讛讜住讻诐 讘讬谞讬讛诐 讘注讘专 诇注砖讜转 讻讜转诇! 讜诪砖讬讘讬诐: 住讘讜专 讛讜讗 讻讬 讗祝 讘诪拽讜诐 砖诇讗 讛讬讛 讻讜转诇 诇驻谞讬 讻谉 诪讞讬讬讘讬诐 讗讜转讜 诇讘谞讜转, 讜诪砖讜诐 讛讬讝拽 专讗讬讛. 讜诇讗 诇注爪诐 讞讜讘转 讛讘谞讬讛 讛讜讘讗 讚讬谉 讝讛, 讗诇讗 住讬驻讗 讗讬爪讟专讬讻讗 诇讬讛 [住讜驻讜 砖诇 讛讚讬谉 讛讜爪专讱 诇讜 诇讜诪专] 诪讛 砖谞讗诪专 砖诐 讛诇讗讛, 砖讗祝 讘诪拽专讛 砖讛讬讛 砖诐 拽讬专 讙讘讜讛 鈥� 诪讗专讘注 讗诪讜转 讜诇诪注诇讛 讗讬谉 诪讞讬讬讘讬谉 讗讜转讜 诇讘谞讜转, 诪砖讜诐 砖讗讬谉 讻讗谉 注讜讚 讛讬讝拽 专讗讬讛.


 讜诪爪讬注讬诐:  转讗 砖诪注 [讘讜讗 讜砖诪注] 专讗讬讛 谞讜住驻转 诇讻讱 砖讬砖 讚讬谉 讛讬讝拽 专讗讬讛, 诪诪讛 砖砖谞讬谞讜 诇讛诇谉: 讻讜驻讬谉 讘谞讬 讛讞爪专 讗讜转讜, 讗转 讗讞讚 诪讛诐 砖讗讬谞讜 专讜爪讛 讘讻讱 诇讘谞讜转 注讬诪诐 讘讬转 砖注专 (诪讘谞讛 砖讚专讻讜 谞讻谞住讬诐 诇讞爪专) 讜讚诇转 诇讞爪专 讛诪砖讜转驻转, 注诇 诪谞转 砖诇讗 转讛讬讛 讛讞爪专 驻专讜爪讛 诇专砖讜转 讛专讘讬诐. 砖诪注 诪讬谞讛 [诇诪讚 诪讻讗谉] 砖讛讬讝拽 专讗讬讛 砖诪讬讛 [砖诪讜] 讛讬讝拽! 讜诪砖讬讘讬诐: 讗讬谉 诪讻讗谉 专讗讬讛 诇注谞讬讬谞谞讜 砖讻谉 讛讝讬拽讗 [讛讬讝拽] 专讗讬讛 砖诇 专讘讬诐 砖诪住转讻诇讬诐 讘讞爪专 砖讗谞讬 [砖讜谞讛], 砖讝讛 讜讜讚讗讬 谞讞砖讘 讛讬讝拽.


 讜砖讜讗诇讬诐:  讜讛讬讝拽 砖诇 讬讞讬讚 诇讗 谞讞砖讘 讻讛讬讝拽? 转讗 砖诪注 [讘讜讗 讜砖诪注] 讛讜讻讞讛 诇讻讱 砖讛讜讗 谞讞砖讘 讛讬讝拽 诪诪讛 砖砖谞讬谞讜: 讗讬谉 讞讜诇拽讬谉 讗转 讛讞爪专 讛诪砖讜转驻转 注讚 砖讬讛讗 讘讛 讗专讘注 讗诪讜转 诇讝讛 讜讗专讘注 讗诪讜转 诇讝讛; 讜谞讚讬讬拽 诪讻讗谉: 讛讗 [讛专讬] 讗诐 讬砖 讘讛 砖讟讞 诪住驻讬拽 讻讚讬 诇讝讛 讜讻讚讬 诇讝讛 鈥� 讞讜诇拽讬谉, 诪讗讬 诇讗讜 [讛讗诐 诇讗] 讘讻讜转诇 讘讗讜驻谉 砖诇讗 讬讜讻诇讜 诇专讗讜转 讝讛 讗转 讝讛? 讜诪砖讬讘讬诐: 诇讗, 讘诪住讬驻住 (讘住讘讻讛) 讘注诇诪讗 [住转诐]


讜讗驻讬诇讜 讛讬讗 讻讝讜 砖讗驻砖专 诇专讗讜转 讚专讻讛. 讜诪爪讬注讬诐 注讜讚, 转讗 砖诪注 [讘讜讗 讜砖诪注] 专讗讬讛 诇讚讘专 诪诪讛 砖砖谞讬谞讜: 讗诐 讘讜谞讛 讗讚诐 讻讜转诇 讻谞讙讚 讛讞诇讜谞讜转 砖诇 讞讘讬专讜, 讘讬谉 诪诇诪注诇讛 讘讬谉 诪诇诪讟讛 讜讘讬谉 诪讻谞讙讚谉 (诪诪讜诇诐) 鈥� 诪专讞讬拽 讗转 讛讻讜转诇 诪讛诐 讗专讘注 讗诪讜转. 讜转谞讬 注诇讛 [讜砖谞讜讬讛 讘专讬讬转讗 注诇讬讛]: 讗诐 讛讬讛 讛讻讜转诇 诪诇诪注诇谉 诪讙讘讬讛 讗专讘注 讗诪讜转 鈥� 讻讚讬 砖诇讗 讬爪讬抓 诇诪讟讛 讜讬专讗讛, 诪诇诪讟谉 诪砖讗讬专 讛驻专砖 讙讜讘讛 砖诇 讗专讘注 讗诪讜转, 讬讜转专 诪拽讜诪转 讗讚诐 鈥� 讻讚讬 砖诇讗 讬注诪讜讚 注诇 讛讻讜转诇 讜讬专讗讛, 诪讻谞讙讚谉 诪专讞讬拽 鈥� 讻讚讬 砖诇讗 讬讗驻讬诇 讗转 讛讗讜专 讘讘讬转. 诪砖诪注 砖讗谞讜 讞讜砖砖讬诐 诪砖讜诐 讛讬讝拽 专讗讬讛!


 讜讚讜讞讬诐:  讛讝讬拽讗 [讛讬讝拽] 专讗讬讛 砖诇 讘讬转 讛讜讗 砖讗谞讬 [砖讜谞讛] 讻讬 讘讘讬转 讜讚讗讬 讗谞砖讬诐 注讜砖讬诐 讚讘专讬诐 砖讘爪讬谞注讛, 讜讗讬谞诐 专讜爪讬诐 砖讗讞专讬诐 讬专讗讜 讗讜转诐. 讗讘诇 讛讞爪专 讛讬讗 诪拽讜诐 驻转讜讞, 讜砖诪讗 讗讬谞诐 诪拽驻讬讚讬诐 注诇 讻讱.


 讜诪爪讬注讬诐, 转讗 砖诪注 [讘讜讗 讜砖诪注] 专讗讬讛 诇讚讘专 诪诪讛 砖讗诪专 专讘 谞讞诪谉 讗诪专 砖诪讜讗诇: 讙讙 讛住诪讜讱 诇讞爪专 讞讘讬专讜 鈥� 注讜砖讬谉 诇讜 诇讙讙 诪注拽讛 讙讘讜讛 讗专讘注 讗诪讜转, 诪砖诪注 砖讚谞讬诐 讚讬谉 讛讬讝拽 专讗讬讛 讘讞爪专! 讜讚讜讞讬诐: 砖讗谞讬 讛转诐 [砖讜谞讛 砖诐], 讚讗诪专 诇讬讛 [砖讗讜诪专 诇讜] 讘注诇 讛讞爪专 诇讘注诇 讛讙讙: 诇讚讬讚讬 拽讘讬注讛 诇讬 转砖诪讬砖讬 [诇讬 拽讘讜注 砖讬诪讜砖讬] 讘讞爪专, 砖讛专讬 讗谞砖讬诐 专讙讬诇讬诐 诇讛讬讻谞住 讘讞爪专 讘讻诇 注转, 诇讚讬讚讱 [诇讱] 诇讗 拽讘讬注讛 [拽讘讜注] 诇讱 转砖诪讬砖转讱 [砖讬诪讜砖讱] 讘讙讙, 砖讛专讬 讗谞砖讬诐 诪砖转诪砖讬诐 讘讙讙 专拽 诇注讬转讬诐 诪讝讚诪谞讜转, 讜诇讗 讬讚注谞讗 讘讛讬 注讬讚谞讗 住诇讬拽讗 讜讗转讬转 [讜讗讬谞讬 讬讜讚注 讘讗讬讝讛 讝诪谉 注讜诇讛 讜讘讗 讗转讛 诇讙讙]

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).
image1.png
e 9T WNSE




